Robie etxea

Robie etxea (ingelesez Robie house) Frank Lloyd Wright arkitektoak Chicagon egindako etxe familiabakarra da. 1909–1910 urteetan eraiki zen Hyde Park auzoan eta Prairie School estiloaren adibiderik garrantzitsuenetako bat da.
Bere ezaugarri nagusiak dira lerro horizontal nabarmenak eta hegalkin luzeak, barrualde irekiak eta espazio jarraituak, adreilua, beira eta altzairua modu berritzailean erabiltzea. Arkitekto beraren beste 7 eraikinekin batera, Gizateriaren Ondarea da.

Ezaugarriak

Frank Lloyd Wright arkitektoak diseinatua, Robie etxea larredi (edo Prairie) estiloaren adibide nagusitzat hartzen da: etxe familiabakar bat da, bere ingurunean integratua, leiho segida jarraituarekin eta tximinia handi batek osatutako nukleo zentral batekin, zeinaren inguruan gelak jarrita dauden. Adreiluz estalia, lerro horizontalak dira protagonista nagusiak..

Teilatu-hegal oso irtenek, eraikina berez dena baino askoz luzeagoa eta baxuagoa dela ematen dute, eta hori are gehiago indartzen da junturak nabarmenduz eta teila erromatar luzekarak erabiliz. Honek Robie etxearen antolaketa orokorra islatzen du, kanporanzko ardatz batean luzatuz.

Etxearen sarrera atzealdean dago, eta soto moduko batera eramaten du. Bertan, billar-gela, haurrentzako gela, garajea eta beste gelez gain, sarrerako ataria daude. Eraikinaren erdigunea diren tximinia trinkoa eta eskailerak, lotura sortzen du etxebizitza nagusiaren solairuarekin. Logelak goiko solairuan daude, eraikinaren atzealdean, eta, beraz, alde nagusitik at.

Etxebizitza horren puntu nabarmenetako bat espazioen arintasuna eta eraikinaren zati ezberdinen arteko trantsizioak dira, kanpotik hegalkinek erakusten duten bezala. Aipatzekoak dira, halaber, adreiluzko karelak dituzten balkoi handiak, lorategi-hormak eta berdeguneak, espazio pribatua espazio publikotik babesten dutelako, baina, era berean, kanpora igarotzeko eta konektatzeko aukera ematen dutelako. Barruan, egongela eta jangela estutu egiten dira tximinia dagoen gunean, eta gero berriro zabaltzen dira ikuspegiaren arabera.

 Erreferentziak 

 Kanpo estekak 

Kategoria:Chicagoko eraikinak
Kategoria:1910ean amaitutako eraikinak